En gymnasieelev fra Ishøj straffes af Retten i Glostrup med fængsel i fem år for at have kæmpet med Islamisk Stat i Syrien. Den 22-årige dansk-algerier fratages også sit danske pas.

Under sit ophold i Syrien deltog den dømte i kamphandlinger, og dermed har han overtrådt bestemmelser om terror i straffeloven.

Anis Laraba var bare 18 år og gik i 2. G på Ishøj Gymnasium, da han i sommeren 2013 rejste til Syrien og tilsluttede sig den væbnede gruppe.

Rejsen foretog han i selskab med en anden dømt syrienkriger, den dansk-tyrkiske pizzabager Enes Ciftci. Også han mistede sit danske pas, da hans sag i sidste måned blev afgjort i Højesteret.

Kom helt tæt på de danskere, der figurerer på Islamisk Stats lister her:

Terror-listerne fra Islamisk Stat: Her er de danske Syrien-krigere

Retten i Glostrup finder det bevist, at Anis Laraba opholdt sig i Syrien i knap ni måneder frem til april 2014, hvor han via Skype bad sin mor om at købe en returbillet til Danmark.

Sanktionen på fem års fængsel begrunder retten med det relativt lange ophold i Syrien, samt at Laraba var involveret i deciderede kampe.

- Det er en skærpende omstændighed, at han opholdt sig i Syrien i knap ni måneder, hvor han blandt andet modtog træning i våbenbrug og deltog i kamphandlinger, siger retsformanden under domsafsigelsen.

Selv om den 22-årige er født og opvokset i Danmark, mener et flertal af dommere og nævninger, at det er på sin plads at tage passet fra manden.

Blandt andet påpeger retten, at den dømte har familie i Algeriet, samt at han var optaget på et shariastudie i Medina i Saudi-Arabien, da han blev anholdt.

Se også: Gymnasieelev kæmpede ni måneder for Islamisk Stat

Dermed mener retten ikke, at udsigten til en fremtid i Algeriet er helt umulig og umenneskelig for den 22-årige. Heller ikke selv om både forældre og to søskende bor i Danmark.

Under retssagen er det kommet frem, at den 22-årige har færdedes i gruppen Kaldet til Islam, som er kendt for ekstremistiske holdninger.

Desuden har han været i selskab med Said Mansour, der kendes som boghandleren fra Brønshøj, og et par andre tiltalte syrienkrigere.

- Han er dårligt integreret, og han har intet til overs for demokratiet, har anklager Natalja Fryd Lindberg sagt under sagen.

Den 22-årige har gennem hele forløbet nægtet sig skyldig. Han anker øjeblikkeligt dommen til landsretten med krav om frifindelse.

Bag facaden på Islamisk Stat

Ekstra Bladet er gennem de seneste år løbende gået tæt på Islamisk Stat og danskerne, der har kæmpet for terrororganisationen. Læs nogle af artiklerne her:

IS-sexslavers rystende beretning: Voldtaget flere hundrede gange

Dansk Syrien-kriger i Raqqa: Voldtægt af vantro er ok

Fra Snapstinget til martyrdøden i Syrien: Sådan var dansk koks hemmelige liv

'Emiren fra Aarhus' fængslet i hemmelig terror-sag

Barsk fortælling: Sådan er livet som slave hos Islamisk Stat

Sådan scorer Islamisk Stat kassen på fed fidus